Sushi

Ël sushi a l'é n'ansem ëd piat dla cusin-a giaponèisa con na base comun-a 'd ris e autri ingredient ch'a peulo armudé da la preparassion, coma pess (soens cru ma a vire cusù), lësca nori e euv.

Fòra dal Giapon la paròla a l'é soens dovrà për mostré ël pess cru, antratan ch'an Giapon l'ingredient prinsipal a l'é 'l ris.

 Tipo 
Ij tipo 'd sushi a nasso dai diferent ingredient, forma, preparassion e fasson ant la qual a son combinà.

 Makizushi 
miniatura|Futomaki ant lë sfond e hosomaki dnans
Dij silìnder rolà grassie a un pcit tapis an bambù ciamà makisu. A l'é 'l tipo 'd sushi pi conossù da j'ossidentaj.

 Futomaki: balotin-a silìndrica con nori (lësca) a l'esterion, auta 2-3 cm larga 4-5 cm, a l'ha pi ingredient andrinta, ch'as furnisso ansem.
 Hosomaki: balotin-a silìndrica con nori (lësca) a l'esterion, auta 2 cm larga 2 cm, a l'ha 'd sòlit mach un ingredient andrinta.
 Kappamaki: hosomaki con andrinta mach ël cocómber.
 Tekkamaki: hosomaki con andrinta mach ël tonn.
 Uramaki: balotin-a silìndrica con nori (lësca) andrinta, tra 'l sènter e l'esterion. A l'esterion a l'ha donch ël ris a vire guernì con euv 'd pess ò smens ëd sésem.
 miniatura|Doi temakiTemaki: cornèt con a l'esterion ël nori (lësca) e andrinta ris e j'autri ingredient.

 Oshizushi 
Un blòch con seul 'd ris, pess e autri ingredient autërnà.

 Nigirizushi 
A l'é formà da na balotin-a oval con dzora na fëtta 'd pess tajà sutila.

 Gunkanmaki: particolar tipo 'd nigiri, a l'é formà da na balotin-a oval sircondà da nori (lësca) e dzora a l'é quatà da euv ëd pess (tobiko) ò 'd quaja.

 Inarizushi 
miniatura|Inarizushi
Sacòcia 'd tofu fricassà, ëd frità ò 'd feuje 'd còj e vempìa 'd ris e autri ingredient.

 Chirashizushi 
Ris, pess e autri ingredient mess-cià ant un grilet.

 Ingredient 

 Ris sushi 
A l'é preparà con ris bianch, doss a gran curt, lavà e cusù, peuj a l'é vagnà con asil ëd ris ant ël qual a son slovà sùcher e sal, kombu e sakè. A ven smasì a temprura anvironament prima d'esse mangià.

Ël ris dovrà a l'é dla qualità Japonica ch'a l'ha un sust diferent da cole mangià fòra dal Giapon.
miniatura|Lësca nori

 Nori 
Lësca nèira/verda mangiativa dovrà ant ij maki e temaki, an orìgin a l'era dëstacà da le pertìe dij pòrt giaponèis.

 Frità 
Dovrà an preparassion 'mé sacòcia dël fukusazushi, a l'é cusùa ant na pèila retangolara për deje la forma.

 Pess 
Ij tipo 'd pess dovrà a son tonn, salmon, anguila, sardin-e e autri pess tìpich. Ël pi soasì a l'é 'l tonn ross, an particolar soa ventrësca.

 Crostassi e molusch 
Pòrpo, cravèt e ariss ëd mar.

 Fërsaja 
Avocad e cocómber.

 Euv 
Euv ëd quaja ò 'd pess, fondamentaj ant ël gunkan.

 Bagne e condiment 
Bagna 'd sòja, wasabi (soens sostituì da pasta 'd crèn), gari (zènzer sot'asil) e mirin (sake doss)
Categorìa:Mangé e bèive
Categorìa:Mangé
Categorìa:Cusin-a giaponèisa
Categorìa:Cusin-a
Categorìa:Pess